Pernille Blach Hansen (S), 2006-04-05:
I Socialdemokratiet støtter vi også, at der nu sker en enkel og miljømæssigt afbalanceret regulering af forureningen fra lettere forurenede områder, typisk i byerne.
Der er typisk tale om forureninger i de større byer, hvor en vis form for trafik, industri eller andet undervejs har forurenet jorden.
I lovforslaget lægger ministeren op til, at kravet om kortlægning af den lettere forurenede jord, typisk i byerne, ophæves, og i stedet kommer der en områdeklassifikation.
Dertil kommer, at de stærkt forurenede grunde stadig skal kortlægges som hidtil, dog skal kortlægningen nuanceres i tre forskellige klasser, alt efter hvor stor risikoen ved at anvende grunden til boligbyggeri er.
Det er især noget, der vil gavne de husejere, som indtil nu har haft svært ved at få deres lån gennem kreditforeningen eller har haft svært ved at sælge deres bolig, fordi eventuelle nye købere heller ikke kunne optage lån.
Det indgår også i lovforslaget, at der etableres nye afskæringskriterier for de lavmobile stoffer i den lettere forurenede jord, bl.a. pH'erne.
Her er det en forudsætning for Socialdemokratiet, at regeringen ikke senere ændrer definitionen af lavmobile stoffer, men det fremgår også af lovforslaget.
Vores stillingtagen har været betinget af, at der fastholdes et højt miljømæssigt beskyttelsesniveau, at der stadig er styr på jordstrømmene, så den forurenede jord ikke bliver spredt utilsigtet, og at der gives en relevant, ordentlig og saglig information til borgerne, og vi synes faktisk, der er fundet nogle gode løsninger i det foreliggende lovforslag.
Vi har været meget optaget af informationen til f.eks. boligkøbere, så man som køber ikke risikerer at købe en forurenet grund uden at vide det.
Det har været meget vigtigt for os, og her synes vi, at Erhvervs- og Boligstyrelsen i sine høringssvar rejser nogle supplerende problemstillinger, som vi vil spørge lidt til under udvalgsbehandlingen for at se, om de er fanget op af det nuværende lovforslag.
Vi har også lagt vægt på, at der tages sundhedshensyn til de mennesker, der fremover kommer til at bo under områdeklassificeringen.
Her er det vigtigt, at rådgivningen til både boligejere og lejere bliver god og omfattende og når ud til de rette mennesker, og derfor er det afgørende, at kommunerne får et gennemarbejdet, let forståeligt og anvendelsesorienteret materiale, som de kan bruge i den videre proces.
Derudover synes vi, det er mægtig godt, at der nu laves en generel regel, der sikrer udearealet ved etablering af nye boliger, børneinstitutioner, offentlige legepladser, kolonihaver og sommerhuse.
I de tilfælde, hvor der etableres noget sådant nyt i lettere forurenede områder, skal det sikres, at de øverste 50 cm jord enten er uforurenede eller bliver forsynet med en fast, varig belægning.
Det er en klar forbedring af den nuværende, lidt uklare tilstand.
Vi støtter også meget, som der lægges op til i lovforslaget, at kommunerne kan få mulighed for at gribe ind over for eksisterende daginstitutioner, hvor der kan være forurenet jord.
Vi vil gerne bede miljøministeren om at gøre det meget klart for kommunerne, at de har den mulighed, og vi vil også gerne klart opfordre ministeren til i så vidt omfang som muligt at opfordre kommunerne til at gå i gang med at tjekke de eksisterende daginstitutioner for forurenet jord.
Der er yderligere nogle enkelte spørgsmål, vi vil kigge på.
Der er rejst nogle spørgsmål i høringssvarene om regulativerne og standardiseringen, og det udvalgsarbejde, ministeren har sat i gang, og gebyrfinansieringen i så henseende vil vi også spørge lidt til.
Men derudover vil vi faktisk lidt imod sædvane slutte med at takke miljøministeren og ministeriet for en god proces og for gode aftaler undervejs, for vi synes faktisk, det ser ud til at ende med at blive et ganske fornuftigt resultat, som vi gerne vil bakke op om.